b'\n_START_ARTICLE_\nTvedestrand og \xc3\x85mli videreg\xc3\xa5ende skole\n_START_SECTION_\nHistorikk\n_START_PARAGRAPH_\nFrem til 2004 var Holt og Tvedestrand var to ulike skoler. Holt landbruksskole og Tvedestrand videreg\xc3\xa5ende skole. 1. august 2004 ble skolene sl\xc3\xa5tt sammen til en administrativ enhet. I 2011 ble \xc3\x85mli videreg\xc3\xa5ende skole ogs\xc3\xa5 innlemmet i skolen. Skolen skiftet da navn til Tvedestrand og \xc3\x85mli videreg\xc3\xa5ende skole.\n_START_SECTION_\nTvedestrand Gymnas\n_START_PARAGRAPH_\nTvedestrand var i utgangspunktet en middelskole som etterhvert ble til realskole, f\xc3\xb8r den etter 2. verdenskrig ble til Tvedestrand gymnas. Gymnaset fikk til slutt betegnelsen videreg\xc3\xa5ende skole. Middelskolen var en skole mellom barneskole og gymnaset, og den kom s\xc3\xa5 tidlig som i 1880 til Tvedestrand delvis p\xc3\xa5 grunn av tettstedets oppblomstring som sj\xc3\xb8fartsby og de lokale p\xc3\xa5drivere for utdanning, deriblant ordf\xc3\xb8rer Fritz Smith. Jentene ble f\xc3\xb8rst inkludert i 1886. Skolen holdt f\xc3\xb8rst til i \xc3\x98sterkleiv, men flyttet etterhvert til eget bygg p\xc3\xa5 Vesterkleiv. Da ungdomsskolen ble innf\xc3\xb8rt, flyttet skolen til nye lokaler p\xc3\xa5 Lyngmyr._NEWLINE_Tvedestrand Gymnas fikk eksamensrett i 1946 og samme \xc3\xa5r ga Tvedetransdrussen ut russeavisen \xc2\xabFrekkheten\xc2\xbb. Siden 1948 har Tvedestandrussen gitt ut russeavis, og i 1946 fikk avisen det faste navnet \xc2\xabOksebr\xc3\xb8let\xc2\xbb. B\xc3\xa5de Arne Torp (1961) og Torstein Moland (1965) har v\xc3\xa6rt redakt\xc3\xb8r for avisen.\n_START_SECTION_\n\xc3\x85mli videreg\xc3\xa5ende skole\n_START_PARAGRAPH_\n\xc3\x85mli videreg\xc3\xa5ende skole ble etablert i 1981. F\xc3\xb8r dette hadde skolen v\xc3\xa6rt \xc3\x85mli Statsrealskole og \xc3\x85mli hjelpepleierskole. Statsrealskolen virket fra rundt 1945 til 1974, mens hjelpepleierskolen, som var underlagt Helsedirektoratet, startet i 1975. Fra 1975 ble det ogs\xc3\xa5 kj\xc3\xb8rt grunnkurs i landbruk underlagt Holt landbruksskole. Fra 1977 til 1981 var der ogs\xc3\xa5 filialklasser under Tvedestrand gymnas.\n_START_SECTION_\nArkivet\n_START_PARAGRAPH_\nArkivmateriale etter skolens forl\xc3\xb8pere, Tvedestrand gymnas, Holt landbruksskole og \xc3\x85mli videreg\xc3\xa5ende skole, befinner seg p\xc3\xa5 Kuben i Arendal. Arkivet etter Tvedestrand gymnas omfatter i hovedsak perioden fra 1960-tallet og frem til slutten av 1990-tallet._NEWLINE_Arkivet etter Holt landbruksskole strekker seg fra 1897 til 1982. Det finnes ogs\xc3\xa5 en samling russeaviser fra Tvedestrand Gymnas. Samlingen er registrert som et eget arkiv ved Aust-Agder museum og Arkiv avdeling KUBEN.'